|  |
| --- |
| Dokument oprettet 27. oktober 2023 / msp\_dh  Sag 10-2021-00727 – Dok. 619810 |

# Vedtægter for Danske Handicaporganisationers afdelinger

# NAVN, HJEMSTED OG FORMÅL

**§ 1**

Afdelingen er det lokale samarbejde for Danske Handicaporganisationers (DH) medlemsorganisationer. Afdelingen repræsenterer alle DH’s medlemsorganisationer.

Stk. 2. En afdeling dækker en kommune. Afdelingen kaldes DH ”kommunenavnet”. Afdelingens hjemsted er formandens hjemadresse.

Stk. 3. Afdelingens formål er at varetage fælles interesser for DH's medlemsorganisationer på kommunalt plan.

Stk. 4. Afdelingens opgave er at søge indflydelse på de politiske beslutninger i kommunen, som vedrører handicapområdet. Afdelingen skal desuden koordinere de udpegede repræsentanters arbejde i eksterne råd, nævn, udvalg, bestyrelser mv.

ÅRSMØDE

**§ 2**

Hvert år i første kvartal afholder afdelingen årsmøde. Årsmødet er afdelingens højeste myndighed, dog underlagt DH’s repræsentantskab, DH’s bestyrelse og overordnede politikker.

Stk. 2. Ved årsmødet gælder følgende frister:

* årsmødet skal indkaldes med mindst 4 ugers frist.
* kandidater skal indstilles skriftligt til formanden senest 3 uger før årsmødet.
* dagsordenen, beretning, handlingsplan, regnskab, forretningsorden og kandidatliste skal udsendes senest 2 uger før årsmødet.

Stk. 3. Dagsorden for årsmødet skal som minimum indeholde følgende punkter:

1. Navneopråb og optælling af stemmeberettigede
2. Valg af dirigent
3. Valg af referent
4. Valg af stemmetællere
5. Godkendelse af dagsorden
6. Fremlæggelse af formandens beretning for det seneste år til godkendelse
7. Fremlæggelse af handlingsplan for det kommende år til godkendelse
8. Fremlæggelse af regnskab for seneste regnskabsår til godkendelse
9. Fremlæggelse af forslag, om afdelingen skal søge § 18-midler hos kommunen
10. Evt. godkendelse af forretningsorden for bestyrelsen
11. Valg af:                         - Formand for 2 år (ulige år)  
                                          - Næstformand for 2 år (lige år)  
                                          - Økonomiansvarlig for 2 år (lige år)  
                                         - Valg af revisor for 1 år (hvis afdelingen har valgt selv at stå for regnskab)
12. Indkomne forslag
13. Eventuelt

Stk. 4. Alle medlemmer fra organisationerne kan deltage i årsmødet. Stemmeberettigede er en udpeget repræsentant fra hver organisation. Den udpegede repræsentant behøver ikke at være bosiddende i kommunen. Hver organisation har en stemme. Hver repræsentant kan kun repræsentere én organisation.

Er den stemmeberettigede ikke til stede, kan stemmeretten midlertidigt videregives til en anden fra samme organisation. En organisation kan ikke give fuldmagt til at stemme til en anden organisation.

Stk. 5. Kandidater til formand, næstformand og økonomiansvarlig skal være bosiddende i kommunen og være udpeget som organisationens repræsentant i bestyrelsen. Kandidaten behøver ikke at være til stede på årsmødet for at blive valgt. Genvalg kan finde sted.

Er der ikke opstillet kandidater til en post ved fristens udløb, kan der opstilles kandidater til ledige poster på årsmødet. Hvis der kun er én rettidigt opstillet kandidat til en post, så betragtes kandidaten som valgt.

Stk. 6. Udtræder den valgte formand før valgperioden er slut, konstitueres næstformanden som formand indtil næste årsmøde. Udtræder den valgte næstformand eller økonomiansvarlige før valgperioden er slut, skal bestyrelsen på førstkommende bestyrelsesmøde vælge en ny for den resterende valgperiode.

Stk. 7. Fraårsmødet optages et kort beslutningsreferat, der inden 4 uger udsendes til bestyrelsen. Referatet godkendes ved påtegning af årsmødets dirigent.

Stk. 8. Fraafdelingens årsmøde indsendes godkendt beretning, handlingsplan, regnskab og referat til DH’s sekretariat.

**§ 3**

Beslutninger træffes ved simpelt flertal blandt de fremmødte stemmeberettigede. I tilfælde af stemmelighed bortfalder forslaget.

Stk. 2. Der skal være skriftlig afstemning, hvis der er flere kandidater opstillet, end der skal vælges. I tilfælde af stemmelighed foretages lodtrækning.

Stk. 3. Beslutning om at søge § 18-midler kræver 2/3 flertal blandt de fremmødte stemmeberettigede.

# AFDELINGSBESTYRELSEN

**§ 4**

Bestyrelsen er afdelingens højeste myndighed mellem årsmøderne. Bestyrelsen har ansvaret for, at afdelingens virksomhed udøves i overensstemmelse med nærværende vedtægt.

Stk. 2. Bestyrelsen består af en udpeget repræsentant fra hver organisation. Den udpegede repræsentant behøver ikke at være bosiddende i kommunen.

Stk. 3. Alle medlemmer fra organisationerne kan deltage i afdelingens møder.

Stk. 4. Handicaporganisationer, lokale handicapgrupper mv., som ikke er medlem af DH, kan med bestyrelsens godkendelse deltage som observatører i afdelingens møder.

Stk. 5. Fra alle bestyrelsesmøder optages et kort beslutningsreferat.

Stk. 6. Årsmødet kan fastsætte en forretningsorden for bestyrelsens virksomhed. Hvis afdelingen ønsker, at flere personer end formand, næstformand og økonomiansvarlig koordinerer afdelingens arbejde mellem bestyrelsens møder, så skal der vedtages en forretningsorden, hvori dette fastlægges. Disse personer skal vælges på årsmødet for en 2-årig periode.

Stk. 7. Bestyrelsen udpeger, efter indstilling fra de tilsluttede medlemsorganisationer, repræsentanter og suppleanter til kommunale eller fælleskommunale råd, nævn eller udvalg. En indstillet person kan kun opstilles af én og samme organisation lokalt, regionalt og nationalt i DH.

Stk. 8. Ved udpegelse af repræsentanter til det kommunale handicapråd skal der sikres en bred repræsentation. Repræsentanter i handicaprådet varetager interesserne for alle medlemsorganisationer og således ikke kun egen medlemsorganisation.

Stk. 9. Bestyrelsen kan oprette og nedlægge udvalg efter behov. Bestyrelsen udarbejder kommissorium for udvalgene og udpeger formand og medlemmer.

**§ 5**

Formand, næstformand og økonomiansvarlig udgør en koordineringsgruppe, som koordinerer afdelingens arbejde mellem bestyrelsens møder. Formanden kan indkalde bestyrelsen så ofte, det findes påkrævet.

Stk. 2. Mindst 25 % af de til afdelingen tilsluttede organisationer kan skriftligt kræve et ekstraordinært bestyrelsesmøde indkaldt. Der skal samtidig angives de ønskede punkter til behandling.

Stk. 3. Det er formandens ansvar, at et ekstraordinært bestyrelsesmøde afholdes senest 6 uger efter anmodningen er modtaget.

# ØKONOMI

**§ 6**

Afdelingens drift sikres ved de midler, der modtages i tilskud fra DH, via frivillige bidrag eller kommunale eller regionale tilskud. Afdelingen kan søge kommunens midler til frivilligt socialt arbejde (§ 18-midler), hvis det er besluttet på årsmødet.

Stk. 2. Afdelingen tegnes af formanden, eller i formandens fravær, af næstformanden.

Stk. 3. Bestyrelsen beslutter, om afdelingen selv skal forestå bogføring og udarbejdelse af årsregnskab, eller om det skal gøres af DH’s sekretariat.

Stk. 4. For afdelingens forpligtelser hæfter alene afdelingens formue. Afdelingen kan således ikke forpligte bestyrelsens medlemmer personligt eller DH.

Stk. 5. Formanden og den økonomiansvarlige må ikke være nært beslægtede eller samboende.

**§ 7**

Afdelingens regnskabsår følger DH's regnskabsår. Hvis afdelingen har valgt selv at forestå bogføring, udarbejder afdelingen selv årsregnskabet. Hvis afdelingen har valgt at lade DH’s sekretariat forestå bogføringen, udarbejdes årsregnskabet af DH’s sekretariat.

Stk. 2. Regnskabet skal til enhver tid overholde gældende lovgivning på området, herunder opbevaringspligt.

Stk. 3. Senest 1. december godkender bestyrelsen et budget for det efterfølgende regnskabsår.

# TVÆRKOMMUNAL AFDELING

**§ 8**

Hvis det ikke er muligt at etablere eller fastholde en afdeling i en kommune, kan der undtagelsesvist etableres en afdeling, som dækker flere kommuner. Beslutning herom træffes af DH’s bestyrelse. En tilladelse til etablering af en tværkommunal afdeling er tidsbegrænset, og ved periodens udløb undersøges det, om der er skabt grundlag for at etablere selvstændige afdelinger i de omfattede kommuner.

# VEDTÆGTSÆNDRINGER, EKSKLUSION SAMT OPLØSNING

**§ 9**

Afdelingens vedtægter kan kun ændres ved beslutning i DH’s repræsentantskab. Eventuelle fortolkningsspørgsmål afklares af DH’s bestyrelse.

**§ 10**

Hvis DH ekskluderer en organisation, udtræder den pågældende organisation også i afdelingen. Den ekskluderede organisations repræsentanter udtræder fra alle hverv i afdelingen eller som repræsentanter for DH i kommunale råd, nævn og udvalg.

**§ 11**

Afdelingen kan nedlæggesaf DH’s bestyrelse. I sådanne tilfælde overføres afdelingens egenkapital til DH.

*Vedtaget på DH’s repræsentantskabsmøde den 27. oktober 2023.*